ai4bharat/Pralekha huggingface dataset:
தகவல் மற்றும் ஒலிபரப்பு அமைச்சகம்
நம் காலத்தின் நகர்ப்புற சமூகத்தில் இளம்பருவத்தினர் எதிர்கொள்ளும் உணர்ச்சிகரமான பிரச்சினைகளை ‘ஹதினெலெண்டு’ சித்தரிக்கிறது: இயக்குனர் பிருத்வி கோனானூர்
‘ஹடினெலெண்டு’ திரைப்படம் இரண்டு இளம்பருவ மாணவர்களின் பொறுப்பற்ற செயலின் காரணமாக அவர்களின் வாழ்க்கை ஒரு கொந்தளிப்பான நிலைக்கு தள்ளப்படுவதை காண்பிக்கிறது.
கோவாவில் நடைபெற்று வரும் 53வது சர்வதேச திரைப்பட விழாவில் பத்திரிகை தகவல் அலுவலகம் இன்று ஏற்பாடு செய்திருந்த ‘டேபிள் டாக்ஸ்’ எனும் சந்திப்பு கூட்டத்தில் கலந்து கொண்ட இயக்குனர் பிருத்வி கோனனூர், பிரச்னைக்கு பின் பிரச்சனைகள் வர இரண்டு மாணவர்களின் வாழ்க்கை எப்படி கோரமாக மாறுகிறது என்பதும், அதில் இருந்து அவர்கள் தப்ப முடியாமல் எப்படி அல்லாடுகிறார்கள் என்பதுதான் இத்திரைப்படம் என்று கூறினார்.
இக்கன்னடத் திரைப்படம் 53வது சர்வதேச திரைப்பட விழாவின் இந்திய பனோரமா பிரிவின் கீழ் தொடக்கப் படமாக திரையிடப்பட்டது.
பிருத்வி கோனானூரின் கூற்றுப்படி, இத்திரைப்படம் ஆணாதிக்கம், சாதிப் பாகுபாடு, பொருளாதாரப் பிளவு, சமூகக் கடமைகள் மற்றும் சிக்கல்கள் உள்ளிட்ட பல்வேறு விஷயங்களைக் கையாள்கின்றது. "சாதாரண மக்கள் எதிர்பாராத சூழ்நிலைகளில் சிக்கும்போது எதையெல்லாம் சகிக்க வேண்டும் என்பதை இத்திரைப்படம் ஆராய்கிறது," என்று அவர் மேலும் கூறினார்.
படத்தின் முடிவைப் பற்றி பேசும்போது, அது எந்த ஒரு பக்கத்தையும் ஆதரிக்கவோ அல்லது தீர்ப்பை வழங்கவோ இல்லை, "பார்வையாளர்களின் கற்பனைக்காக அதை நாங்கள் அதை விட்டுவிட்டோம்" என்றார்.
திரைப்படம் பற்றி:
இயக்குனர்: பிருத்வி கோணனூர்
தயாரிப்பு: கோணனூர் புரொடக்ஷன்ஸ்
திரைக்கதை: பிருத்வி கோணனூர், அனுபமா ஹெக்டே
ஒளிப்பதிவாளர்: அர்ஜுன் ராஜா
ஆசிரியர்: சிவகுமார சுவாமி
நடிகர்கள்: ஷெர்லின் போசலே, நீரஜ் மேத்யூ, ரேகா குட்லிகி, பவானி பிரகாஷ், ரவி ஹெப்பால்லி
கதை சுருக்கம்:
12ஆம் வகுப்பு மாணவிகள் தீபாவும் ஹரியும், சனிக்கிழமை மதியம் கல்லூரி நேரம் முடிந்ததும் வகுப்பறையில் தங்களின் அந்தரங்க தருணங்களை தீபாவின் தொலைபேசியில் பதிவு செய்தனர். திங்கட்கிழமை அவர்கள் தலைமை ஆசிரியரால் வரவழைக்கப்பட்டு, அவர்களின் வீடியோ இப்போது இணையத்தில் உள்ளது எனும் அதிர்ச்சி தகவலை கூறுகிறார். அவர்களது குடும்பங்கள் சிதைகின்றன. அவர்கள் நிலைகுலைந்த நிலையில் அவர்களின் தலைவிதியை கல்லூரி நிர்வாகம் தீர்மானிக்கிறது. ஆனால் அவர்களின் சாதி பற்றிய கேள்விகள் எழும்போது விஷயங்கள் கட்டுப்பாட்டை மீறத் தொடங்குகின்றன.
இந்தியா – ஆஸ்திரேலியா இடையே 2-ஆவது மெய்நிகர் மாநாட்டில் பிரதமர் திரு நரேந்திர மோடி ஆஸ்திரேலிய பிரதமர் திரு ஸ்காட் மோரிசன் உரையாற்றினார்கள். அப்போது இருநாடுகளுக்கு இடையேயான நட்புறவு மற்றும் பிராந்திய சர்வதேச விவகாரங்கள் குறித்து, இருதலைவர்களும் விவாதித்தனர்.
நியூ சவுத் வேல்ஸ் மற்றும் குயின்ஸ்லேண்டில் ஏற்பட்ட வெள்ளப் பெருக்கினால் உயிரிழந்தவர்களுக்கு இரங்கல் தெரிவித்துக் கொள்வதாக பிரதமர் திரு மோடி கூறினார். 2020 ஆம் ஆண்டு ஜூன் மாதம் நடைபெற்ற முதலாவது காணொலிக் காட்சி மாநாட்டில் மேற்கொள்ளப்பட்ட ஒப்பந்த நடவடிக்கைகளின் செயலாக்கம் குறித்து இருதலைவர்களும் திருப்தி தெரிவித்தனர்.
இருநாடுகளுக்கும் இடையே வர்த்தகம் மற்றும் முதலீடு, ராணுவம் மற்றும் பாதுகாப்பு, கல்வி மற்றும் புதிய கண்டுபிடிப்பு, அறிவியல் மற்றும் தொழில்நுட்பம், கனிம வளங்கள், நீர் மேலாண்மை, புதிய மற்றும் புதுப்பிக்கத்தக்க எரிசக்தி தொழில்நுட்பம், கோவிட் 19 தொடர்பான ஆராய்ச்சி உள்ளிட்ட துறைகளில் இணைந்து செயல்படுவது குறித்து பிரதமர் திரு மோடி திருப்தி தெரிவித்தார்.
ஆஸ்திரேலியாவில் இருந்து 29 பழமையான கலைப் பொருட்களை இந்தியாவுக்கு திருப்பி அனுப்பியதற்காக திரு ஸ்காட் மோரிசனுக்கு பிரதமர் திரு மோடி நன்றி தெரிவித்தார். இது இந்தியாவின் பல்வேறு பகுதிகளைச் சேர்ந்த 9-ஆவது மற்றும் 10-ஆம் நூற்றாண்டுக்கு முந்தைய சிற்பங்கள், ஓவியங்கள் உள்ளிட்டவையாகும். மேலும் 12 ஆம் நூற்றாண்டு சோழர்களின் வெண்கலங்கள், 11, 12 ஆம் நூற்றாண்டின் ராஜஸ்தானைச் சேர்ந்த ஜெயின் சிற்பங்கள், குஜராத்தில் 12, 13 ஆம் நூற்றாண்டில் வடிவமைக்கப்பட்ட மணல் கற்களால் செய்யப்பட்ட மஹிசாசூரமர்த்தினி சாமி சிலைகள், 18, 19 ஆம் நூற்றாண்டின் ஓவியங்கள் ஆகியவையும் அடங்கும்.
கோவிட் பெருந்தொற்றின் போது ஆஸ்திரேலியாவில் வசிக்கும் இந்திய மாணவர்கள் உட்பட இந்தியர்களின் நலனில் அக்கறை செலுத்தியதற்காக ஆஸ்திரேலிய பிரதமர் திரு மோரிசனுக்கு, பிரதமர் திரு மோடி நன்றி தெரிவித்துக் கொண்டார்.
இந்தோ-பசிபிக் பிராந்தியத்தில் சுதந்திரமான, வெளிப்படையான, உள்ளடக்கிய மற்றும் செழிப்புக்கு இரண்டு நாடுகளும் பரஸ்பரம் தங்களது கருத்துக்களை பரிமாறிக் கொள்வது அதிகரித்து வருவது குறித்து இருதலைவர்களும் பாராட்டுத் தெரிவித்தனர்.
பல்வேறு துறைகளில் விரிவான சிறப்பு கவனம் செலுத்துவது தொடர்பாக கூட்டறிக்கை வெளியிடப்பட்டது. அதன்படி, இருநாட்டு பிரதமர்களுக்கு இடையே வருடாந்திர மாநாடுகளை நடத்துவது என்று ஒப்புக் கொள்ளப்பட்டது. இதன்மூலம் இருதரப்பு உறவுகளில் மேலும் சிறப்பு பரிமாணத்தை ஏற்படுத்தும்.
பிரதமர் அலுவலகம்
ஆண்கள் கிரேக்க-ரோமன் 87 கிலோ மல்யுத்தத்தில் வெண்கலப் பதக்கம் வென்ற சுனில் குமாரின் வெற்றிக்கு பிரதமர் வாழ்த்து
ஆசிய விளையாட்டுப் போட்டிகளில் ஆண்கள் கிரேக்க-ரோமன் 87 கிலோ மல்யுத்தப் போட்டியில் வெண்கலப் பதக்கம் வென்றதற்காக சுனில் குமாரின் வெற்றியை பிரதமர் திரு. நரேந்திர மோடி பாராட்டியுள்ளார்.
பிரதமர் வெளியிட்டுள்ள சமூக ஊடக எக்ஸ் பதிவில் கூறியிருப்பதாவது;
"ஆண்கள் கிரேக்க-ரோமன் 87 கிலோ மல்யுத்தப் போட்டியில் வெண்கலப் பதக்கம் வென்ற சுனில் குமாருக்கு மனமார்ந்த வாழ்த்துகள்! இது குறிப்பிடத்தக்க சாதனையாகும். அவரது முயற்சிகள் தொடர எனது வாழ்த்துகள்".
AD/ANU/PKV/KRS
(
குடியரசுத் துணைத் தலைவர் செயலகம்
ஹாக்கி போன்ற பாரம்பரிய இந்திய விளையாட்டுகளின் பெருமையை மீட்டெடுக்க குடியரசு துணைத் தலைவர் வலியுறுத்தல்
ஹாக்கி போன்ற பாரம்பரிய இந்திய விளையாட்டுகளின் பெருமையை மீட்டெடுக்க வேண்டும் என்று இன்று வலியுறுத்திய குடியரசு துணைத் தலைவர் திரு எம் வெங்கையா நாயுடு, இதற்குத் தேவையான ஊக்கத்தை வழங்க மாநில அரசுகள் மற்றும் பெருநிறுவனங்கள் ஒன்றிணைய வேண்டும் என்றார்.
சமூக சேவகர் மற்றும் தேசியவாதியான திரு சமன் லால் நினைவு தபால் தலையை குடியரசு துணைத் தலைவர் மாளிகையில் வெளியிட்டு பேசிய திரு நாயுடு, டோக்கியோ ஒலிம்பிக்கில் இந்திய ஹாக்கி அணியின் சமீபத்திய செயல்பாடு விளையாட்டின் மீதான ஆர்வத்தை கிளர்ந்தெழ செய்துள்ளதாகவும், ஹாக்கி மற்றும் கபடி போன்ற இந்திய விளையாட்டுகளை ஊக்குவிப்பதற்கான நேரம் வந்துவிட்டது என்றும் கூறினார். உள்கட்டமைப்பு மற்றும் பயிற்சியை அடித்தட்டு அளவில் வலுப்படுத்த வேண்டும் என்று கூறிய குடியரசு துணைத் தலைவர், இந்திய விளையாட்டுகளுக்கு மத்திய அரசு அளித்து வரும் ஊக்கத்தை பாராட்டினார்.
அடுத்தவர்களை அப்படியே பின்பற்றும் காலனிய மனநிலையை தவிர்க்குமாறு வலியுறுத்திய குடியரசு துணைத் தலைவர், நமது பாரம்பரியம் மற்றும் கலாச்சாரம் குறித்து நாம் பெருமைப்பட வேண்டும் என்றார். இந்தியர்கள் அனைத்து துறைகளிலும் திறமை பெற்றிருப்பதாக கூறிய அவர், “அவர்களுக்கு தேவையானது சரியான ஊக்கம் மற்றும் ஆதரவு மட்டுமே,” என்றார்.
திரு சமன் லாலுக்கு புகழாரம் சூட்டிய திரு நாயுடு, நாட்டுக்காகவும், மக்களுக்காகவும் தனது முழு வாழ்வையும் அவர் அர்ப்பணித்ததாக கூறினார். திரு சமன்லால் மிகப்பெரிய தேசியவாதியாகவும், சிந்தனைவாதியாகவும் திகழ்ந்ததாகவும், சேவை, விழுமியங்கள் மற்றும் படைப்புத்திறன் ஆகியவை அவரது வாழ்க்கை தத்துவத்தை பிரதிபலிப்பதாகவும் கூறினார்.
மத்திய ரயில்வே, தகவல் தொடர்பு மற்றும் மின்னணு & தகவல் தொழில்நுட்பம் அமைச்சர் திரு அஷ்வினி வைஷ்ணவ், தகவல் தொடர்பு இணை அமைச்சர் திரு தேவுசின்ஹ் சௌஹான், திறன் வளர்த்தல் மற்றும் தொழில்முனைதல் இணை அமைச்சர் திரு ராஜீவ் சந்திரசேகர், நாடாளுமன்ற உறுப்பினர்கள் டாக்டர் ஹர்ஷ் வர்தன், டாக்டர் சுப்பிரமணியன் சுவாமி மற்றும் டாக்டர் வினய் சஹஸ்ரபுத்தே மற்றும் செயலாளர்  திரு வினீத் பாண்டே ஆகியோர் நிகழ்ச்சியில் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1743509
தகவல் மற்றும் ஒலிபரப்பு அமைச்சகம்
ஆகாசவாணி சங்கீத சம்மேளனம், இனி பாரத ரத்னா பண்டித பீம்சென் ஜோஷி பெயரில் அழைக்கப்படும்
மிகவும் மதிப்பு வாய்ந்த ஆகாசவாணி சங்கீத சம்மேளனம், இனி பாரத ரத்னா பண்டித பீம்சென் ஜோஷி பெயரில் அழைக்கப்படும்.
இது குறித்த அறிவிப்பை புனேவில் நடைபெற்ற பண்டித பீம்சென் ஜோஷி நூற்றாண்டு விழாவில் மத்திய தகவல் மற்றும் ஒலிபரப்பு அமைச்சர் திரு பிரகாஷ் ஜவடேகர் வெளியிட்டார்.
தன்னுடைய வழக்கமான இசை ஒலிபரப்புகளைத் தவிர, நாடு முழுவதும் உள்ள புகழ்பெற்ற இசைக்கலைஞர்கள் பங்கு பெறும் ஆகாசவாணி சங்கீத சம்மேளனத்தை, பாரம்பரிய இசை ரசிகர்களுக்காக அகில இந்திய வானொலி நடத்துகிறது.
விழாவில் பேசிய திரு. ஜவடேகர், “பண்டித பீம்சென் ஜோஷியின் மிகப்பெரிய இசை களஞ்சியத்தின் கதவுகளை பொதுமக்களுக்காக தூர்தர்ஷன் மற்றும் அகில இந்திய வானொலி திறந்து விட்டுள்ளன.
யூடியூபிலும் தற்போது கிடைக்கும் இந்த பதிவுகளை, நாடு முழுவதுமுள்ள மக்களுக்கு கொண்டு சேர்க்க மத்திய தகவல் மற்றும் ஒலிபரப்பு அமைச்சகம் முயற்சிகளை மேற்கொண்டு வருகிறது,” என்றார்.
மேலும் பேசிய அவர், இசைக்கு பல்வேறு வடிவங்கள் உள்ளன என்றும், நமக்கு ஊக்கமளிக்கும் சக்தி அதற்கு இருப்பதாகவும் தெரிவித்தார்.
“சமுதாயத்தின் அனைத்து பிரிவு மக்களுக்காகவும் பண்டித பீம்சென் ஜோஷி இசைப்பணி ஆற்றினார்,” என்று அமைச்சர் புகழாரம் சூட்டினார்.
மேலும் விவரங்களுக்கு இந்த ஆங்கில செய்திக் குறிப்பை பார்க்கவும்:
https://pib.gov.in/PressReleasePage.aspx?PRID=1695837
------
(Visitor Counter : 90
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 198.01 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 198.01 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 7.18 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1850127
மத்திய அமைச்சரவை
பிரதமரின் உஜ்வாலா யோஜனா திட்டத்தை விரிவுபடுத்தி நீட்டிக்க மத்திய அமைச்சரவை ஒப்புதல்
அடுத்த 3 ஆண்டுகளில் 75 லட்சம் கூடுதல் எரிவாயு இணைப்புகள் வழங்கப்படும்
இதன் மூலம் பி.எம்.யு.ஒய் பயனாளிகளின் எண்ணிக்கை 10.35 கோடியாக உயரும்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், பிரதமரின் உஜ்வாலா யோஜனா  திட்டத்தை நீட்டிக்க ஒப்புதல் அளிக்கப்பட்டது. 2023-24-ம் நிதியாண்டு முதல் 2025-26 நிதியாண்டு வரை மூன்று ஆண்டுகளில் கூடுதலாக 75 லட்சம் இணைப்புகளை வழங்க ஒப்புதல் அளிக்கப்பட்டுள்ளது. இந்தக் கூடுதல் உஜ்வாலா இணைப்புகளை வழங்குவதன் மூலம் பி.எம்.யு.ஒய் எனப்படும் பிரதமரின் உஜ்வாலா திட்ட பயனாளிகளின் மொத்த எண்ணிக்கை 10.35 கோடியாக உயரும்.
இந்தத் திட்டத்தில் நுகர்வோருக்கு ஆண்டுக்கு 14.2 கிலோ எல்பிஜி சிலிண்டருக்கு ரூ. 200 வீதம் 12 சிலிண்டர்கள் வரை மானியம் வழங்கப்படுகிறது. நாட்டில் 2014-ம் ஆண்டு வீட்டு உபயோக சமையல் எரிவாயு சிலிண்டர்களின் நுகர்வோர் எண்ணிக்கை 14 கோடியாக இருந்த நிலையில், இந்தாண்டு 32 கோடியாக அதிகரித்துள்ளது.
சுத்தமான எரிபொருளில் சமைப்பதன் மூலம் பெண்களின் வாழ்க்கை எளிதாகிறது.
உலக சுகாதார அமைப்பின்  தகவல் படி, உலகளவில் சுமார் 2.4 பில்லியன் மக்கள் , மண்ணெண்ணெய், பயோமாஸ் மற்றும் விறகுகளை பயன்படுத்தும் அடுப்புகளை சமையலுக்கு நம்பியுள்ளனர். இது காற்று மாசுபாட்டிற்கு வழிவகுக்கிறது. மாசு இல்லாத எதிர்காலத்தை உருவாக்குவதற்கும் சமையல் மூலமான காற்று மாசுபாடு பிரச்சினையை நிவர்த்தி செய்யவும் பிரதமரின் உஜ்வாலாத்திட்டம் செயல்படுத்தப்படுகிறது.
கடந்த காலங்களில், இந்தியாவில் உள்ள ஏழை மக்கள், குறிப்பாக கிராமப்புறங்களில் வசிக்கும் மக்கள், விறகு, நிலக்கரி மற்றும் சாணம் போன்ற பாரம்பரிய எரிபொருட்களை பயன்படுத்தினர். இதனால், அவர்கள் சுகாதார பிரச்னைகளையும் எதிர்கொண்டனர். இந்நிலையில், பிரதமரின் உஜ்வாலாத் திட்டம் பெண்களை பொருளாதார ரீதியாகவும் சமூக ரீதியாகவும் வலுவூட்டியுள்ளது. மேலும், உஜ்வாலா திட்டம் பெண்களின் பாதுகாப்பை அதிகரித்துள்ளது. ஏனெனில் அவர்கள் விறகு அல்லது எரிபொருளை சேகரிக்க பாதுகாப்பற்ற பகுதிகளுக்கு செல்ல வேண்டிய அவசியமில்லை என்ற நிலை உருவாகியுள்ளது.
எல்பிஜி பயன்பாட்டை விரிவுபடுத்துவதற்கான முன்முயற்சிகள்
- பஹல் : மானிய விலையில் எல்பிஜி சிலிண்டர்களை வழங்குவதற்கு பதிலாக, அவை சந்தை விலையில் விற்கப்பட்டன. அதற்கான மானியம் நேரடியாக மின்னணு முறையில் தனிநபரின் வங்கிக் கணக்கிற்கு செலுத்தப்பட்டது. இதன்மூலம், தேவையற்ற கணக்குகள் குறைந்ததுடன், வணிக நோக்கங்களுக்காக வீட்டு சிலிண்டர்களை பயன்படுத்துவதும் தடுக்கப்படுகிறது.
- மானியத்தை விட்டு கொடுப்பது:மானியங்களை வலுக்கட்டாயமாக நீக்குவதற்குப் பதிலாக, மக்கள் தாமாக முன்வந்து தங்கள் மானியங்களை ஒப்படைக்க ஊக்குவிக்கப்பட்டனர். விரிவான விளம்பரத்தின் மூலம், மில்லியன் கணக்கான மக்கள் மானியங்களை மனமுவந்து விட்டுக்கொடுத்தனர், இது எல்பிஜி சிலிண்டர்களைப் பெறுவதில் உண்மையிலேயே உதவி தேவைப்படுபவர்களுக்கு நிதியை திருப்பிவிட உதவியது.
- 2020 ஆம் ஆண்டில் கோவிட் -19 தொற்றுநோய் பூட்டுதலின் போது, பிரதான் மந்திரி கரிப் கல்யாண் யோஜனாவின் கீழ் இலவச ரீஃபில் திட்டம் செயல்படுத்தப்பட்டது. இத்திட்டத்தின் கீழ், 14.17 கோடி சமையல் எரிவாயு நிரப்புதலுக்காக பிரதம மந்திரியின் வீட்டு வசதித் திட்ட பயனாளிகளுக்கு ரூ.9670.41 கோடி நிதியுதவி வழங்கப்பட்டுள்ளது.
- 2018-19 ஆம் ஆண்டில் 3.01 சதவீதமாக இருந்த பிரதமரின் தனிநபர் நுகர்வு 2022-23 ஆம் ஆண்டில் 3.71 ஆக உயர்ந்துள்ளது. பி.எம்.யு.ஒய் பயனாளிகள் இப்போது  ஆண்டுக்கு 35 கோடிக்கும் அதிகமான எல்பிஜி ரீஃபில்களை எடுத்துள்ளனர்.
ஜல்சக்தி அமைச்சகம்
கங்கா உத்சவம் நாளை நிறைவடைகிறது
கங்கா உத்சவம் நிகழ்ச்சி, தேசிய ஆறுகள் தினமான நாளை, ஜல்சக்தி அமைச்சர் முன்னிலையில் நிறைவடைகிறது.
கங்கா உத்சவம் கொண்டாட்டங்கள் நாடு முழுவதும் 2வது நாளாக இன்று உற்சாகத்துடன் கொண்டாடப்பட்டது. இதில் ‘ரக் ரக் மேன் கங்கா’ டி.வி நிகழச்சி தொடர்பாக இமயமலை பகுதியில் தனது பயண அனுபவங்களை, கங்கை கீதம் இயக்கிய திருச்சூர் சகோதரர்களிடம், ராஜீவ் கந்தேல்வல் பகிர்ந்து கொண்டார். “தொழில் ரீதியாக தொடங்கிய பயணம், வாழ்க்கையில் மாற்றத்தை ஏற்படுத்தும் அனுபவமாக இருந்தது’’ என ரிச்சா அனிருத்திடம் பேசிய ராஜீவ் கந்தேல்வல் கூறினார். ‘ரக் ரக் மேன் கங்கா’ நிகழ்ச்சி தூர்தர்ஷனில் 3 மாதம் காலம் தொடராக ஒளிபரப்பப்பட்டது. இதை நாடு முழுவதும் ஒரு கோடியே 60 லட்சம் பேர் பார்த்தனர். கங்கை நதியின் வளமான வரலாறு மற்றும் கலாச்சாரத்தை, நாட்டு மக்களுடன் மீண்டும் இணைப்பதுதான் இந்நிகழ்ச்சியின் நோக்கம்.
கங்கா உத்சவம் 2ம் நாள் நிகழ்ச்சியில் அமைச்சர்கள், பல மாநிலங்களின் முதல்வர்கள் காணொலி காட்சி மூலம் பங்கேற்றனர். இந்நிகழ்ச்சியை ஜல் சக்தி துறை இணையமைச்சர் திரு ரத்தன் லால் கடாரியா தொடங்கி வைத்தார். அவர் கூறுகையில், ‘‘கங்கா உத்சவம் நிகழ்ச்சியின் முதல் நாளில் இருந்தே, ஆயிரக்கணக்கான மக்கள், நாடு முழுவதும் மட்டும் இல்லாமல், வெளிநாடுகளில் இருந்தும் முகநூல் மற்றம் இதர தளங்கள் வாயிலாக இந்த விழாவில் இணைந்துள்ளனர்’’ என குறிப்பிட்டார். கடந்த 6 ஆண்டுகளாக இந்நிகழ்ச்சி மக்களிடையே மிகவும் பிரபலமடைந்துள்ளதாக அவர் குறிப்பிட்டார். ஆறுகளை சுத்தப்படுத்தும் திட்டத்தில் இளைஞர்களும் இணைந்தது மகிழ்ச்சி அளிப்பதாகவும் அமைச்சர் திரு ரத்தன் லால் கடாரியா தெரிவித்தார். உத்தரகாண்ட் முதல்வர் திரு திரிவேந்திர சிங் ராவத் பேசுகையில், ‘‘கங்கா உத்சவ் நிகழ்ச்சியில், மக்கள் கலந்து கொண்டு தகவல்களை பகிர்ந்துகொள்வர் என நம்புகிறேன்’’ என்றார்.
கங்கா உத்சவம் நிகழ்ச்சியை முன்னிட்டு சத்குரு ஜக்கி வாசுதேவும் வாழ்த்து தெரிவித்திருந்தார். அவர் விடுத்துள்ள வாழ்த்து செய்தியில், ‘‘ கங்கை புதுப்பிப்பு திட்டத்தில் இந்த தலைமுறையும் இணையட்டும். அப்போதுதான் எதிர்கால தலைமுறையும், கங்கை தாயின் மகத்துவத்தை நம் முன்னோர்கள் போல் அறிவர்’’ என கூறியுள்ளார்.
கங்கை உத்சவத்தின் 2ம் நாள் நிகழ்ச்சி, நீரஜ் ஆர்யாவின் ‘கபிர் கபே’ இசை நிகழ்ச்சியுடன் முடிவடைந்தது. இந்நிகழ்ச்சியில் கபீரின் பாடல்களை தற்போதைய நடைமுறையில் நீரஜ் ஆர்யா பாடினார். மினி கங்கா போட்டி நிகழ்ச்சியில் 5 ஆயிரம் பேர் பங்கேற்றனர். இறுதி கட்ட போட்டிக்குப் பின்னர் முடிவுகள், நாளை அறிவிக்கப்படும்.
தேசிய ஆறுகள் தினமான நாளை, இந்நிகழ்ச்சி ஜல்சக்தி அமைச்சர் திரு கஜேந்திர சிங் செகாவத் முன்னிலையில் நிறைவு பெறுகிறது. பல முக்கிய அறிவிப்புகள் இதில் வெளியிடப்படவுள்ளன. இந்நிகழ்ச்சியை நேரடியாக காணுவதற்கு அழைப்பு விடுக்கப்பட்டுள்ளது.
கங்கா உச்சவம் 2020 நிகழ்ச்சியில் கலந்து கொள்வதற்கான இணைப்புகள்:
Links to join the Ganga Utsav 2020
http://www.gangautsav.in/
https://www.youtube.com/namamigange
https://www.facebook.com/cleanganganmcg
https://twitter.com/cleanganganmcg
மேலும் விவரங்களுக்கு இந்த ஆங்கில செய்திக் குறிப்பை காணவும்;
https://pib.gov.in/PressReleseDetailm.aspx?PRID=1669863
மத்திய அமைச்சரவை
வீட்டு வசதித் துறையில் இந்தியா மற்றும் சவூதி அரேபியா இடையே புரிந்துணர்வு ஒப்பந்தம் – மத்திய அமைச்சரவைக்கு விளக்கம்
பிரதமர் திரு நரேந்திர மோடி தலைமையிலான மத்திய அமைச்சரவைக்கு பிப்ரவரி 2019–ல் வீட்டு வசதித் துறையில் இந்தியா மற்றும் சவூதி அரேபியா இடையே கையெழுத்தான புரிந்துணர்வு ஒப்பந்தம் குறித்து எடுத்துரைக்கப்பட்டது.
இந்த புரிந்துணர்வு ஒப்பந்தம் இருநாடுகளின் வீட்டுவசதித் துறை மற்றும் குறைந்த வருமான பிரிவினர்களுக்கு வீட்டு வசதியை மேம்படுத்தி, இருநாடுகளிலும் மேற்கொள்ளப்பட்டுள்ள வீட்டு வசதி மற்றும் உள்கட்டமைப்புத் திட்டங்களில் அலுவலர்களும், நிறுவனங்களும் பங்கேற்பதை அதிகரிக்கும்.
நிதி அமைச்சகம்
முதலீடுகள் தொடர்ந்து அதிகரித்து வரும் நிலையில் இந்தியாவின் வளர்ச்சிப் பயணம் தொடர்கிறது
உலகெங்கிலும் உள்ள அனைத்து பொருளாதாரங்களையும் கொவிட்-19 வெகுவாக பாதித்து, தேவை மற்றும் விநியோக சங்கிலிகளை கடுமையாக பாதித்திருக்கிறது.
இருந்த போதிலும், இந்திய அரசின் தொடர் மற்றும் செயல்மிகு இடையீடுகளின் காரணமாக, உலகளாவிய பெருந்தொற்றுக்கு இடையிலும் இந்தியாவில் செய்யப்பட்டு வரும் முதலீடுகள் தொடர்ந்து அதிகரித்து வருகின்றன.
அந்நிய பங்கு முதலீடுகள், அந்நிய நேரடி முதலீடுகள் மற்றும் பெருநிறுவன பத்திர முதலீடுகள் ஆகியவை இந்தியாவில் தொடர்ந்து அதிகரித்து வருகின்றன.
2020 நவம்பர் மாதத்தில் ரூபாய் 62,782 கோடி மதிப்பிலான அந்நிய போர்ட்ஃபோலியோ முதலீடுகள் இந்தியாவில் செய்யப்பட்டுள்ளன.
நிதி ஆண்டு 2020-21 செப்டம்பர் மாதம் வரை $30,004 மில்லியன் நேரடி அந்நிய முதலீடு, பங்குகளில் செய்யப்பட்டுள்ளன. கடந்த வருடத்தின் இதே காலகட்டத்துடன் ஒப்பிடும்போது இது 15 சதவீதம் அதிகமாகும்.
நிதியாண்டு 2021-இன் முதல் அரையாண்டில், ரூபாய் 4.43 லட்சம் கோடி மதிப்பிலான பெருநிறுவன பத்திரங்கள் வெளியிடப்பட்டுள்ளன. கடந்த ஆண்டு இதே காலகட்டத்தில் வெளியிடப்பட்ட பத்திரங்களின் மதிப்பான ரூபாய் 3.54 லட்சம் கோடியுடன் ஒப்பிடும் போது, இது 25 சதவீதம் அதிகமாகும்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://www.pib.gov.in/PressReleasePage.aspx?PRID=1677388
----
(Visitor Counter : 173
பிரதமர் அலுவலகம்
காமன்வெல்த் விளையாட்டுக்கள் 2018-ல் பதக்கம் வென்ற டேபிள் டென்னிஸ் வெற்றியாளர்களுடன் பிரதமர் கலந்துரையாடினார்
காமன்வெல்த் விளையாட்டுக்கள் 2018-ல் பதக்கம் வென்ற டேபிள் டென்னிஸ் வெற்றியாளர்களுடன் பிரதமர் திரு. நரேந்திர மோடி இன்று  கலந்துரையாடினார். புதுதில்லியில் உள்ள நாடாளுமன்ற இல்லத்தில் பிரதமர் இவர்களை சந்தித்தார்.
சர்வதேச அரங்கில் அவர்களின் சிறப்பு மிக்க செயல்பாட்டிற்காக பதக்கம் வென்றவர்களை பிரதமர் பாராட்டினார். அவர்களின் செயல்பாடு ஒட்டுமொத்த தேசத்தையும் பெருமிதம் அடையச் செய்திருப்பதாக அவர் மேலும் கூறினார்.
இந்தியாவின் சிறிய நகரங்களிலிருந்தும் விளையாட்டு திறனாளர்கள் உருவாகியிருப்பதற்கு மகிழ்ச்சி தெரிவித்த பிரதமர் இவர்களை தொடர்ச்சியாக வளர்ப்பது அவசியம் என்று வலியுறுத்தினார்.
பெட்ரோலியம், இயற்கை எரிவாயுத் துறை அமைச்சர் திரு. தர்மேந்திர பிரதான், இளைஞர் நலன் மற்றும் விளையாட்டுக்கள் துறை இணையமைச்சர்  கர்னல் ராஜவர்தன் ரத்தோர் ஆகியோரும் இந்த நிகழ்ச்சியில் பங்கேற்றனர்.
(Visitor Counter : 91
பொருளாதார விவகாரங்களுக்கான மத்திய அமைச்சரவைக் குழு
பாஸ்பேட் & பொட்டாஷ் உரங்களுக்கு 2021-22 ஆம் ஆண்டில் ஊட்டச்சத்து அடிப்படையிலான மானியம்  வழங்க மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையில் நடைபெற்ற பொருளாதார விவகாரங்களுக்கான மத்திய அமைச்சரவைக் குழு கூட்டத்தில், பாஸ்பேட் மற்றும் பொட்டாஷ் உரங்களுக்கு 2021-22 ஆம் ஆண்டில்  வழங்குவது என்ற மத்திய ரசாயன துறையின் திட்டத்திற்கு ஒப்புதல் அளிக்கப்பட்டது. ஊட்டச்சத்து அடிப்படையிலான மானிய விகிதங்கள் கீழ் வருமாறு:-
1 கிலோ பாஸ்பேட் உரத்திற்கு ரூ.45.323, பொட்டாஷ் உரத்திற்கு ரூ.10.116 என்ற அளவில் மானியம் வழங்கப்படும். இத்திட்டத்திற்கு மொத்தம் ரூ.28,602 கோடி ஒதுக்கப்படும்.
சிறப்பு ஒருமுறை தொகுப்பாக டிஏபி உரத்திற்கு ரூ.576 கோடி கூடுதல் மானியம் வழங்கப்படும்.
பாதுகாப்பு அமைச்சகம்
கிழக்குக் கடற்படைத் தலைமையகத்தில் குடியரசு தின அணிவகுப்பு
73-வது குடியரசு தினத்தை முன்னிட்டு ஐஎன்எஸ் சர்கார்ஸில் உள்ள கிழக்கு கடற்படை தலைமையக அணிவகுப்பு மைதானத்தில் 26 ஜனவரி 2022 அன்று அணிவகுப்பு நடைபெற்றது.
கிழக்குக் கடற்படைத் தலைமையக தளபதி வைஸ் அட்மிரல் பிஸ்வஜித் தாஸ்குப்தா அணிவகுப்பு மரியாதையை ஏற்றுக்கொண்டார். அனைத்து கப்பல்கள், நீர்மூழ்கிக் கப்பல்கள் மற்றும் தளங்களைச் சேர்ந்த கடற்படை வீரர்களை உள்ளடக்கிய படைப்பிரிவுகளை அவர் பின்னர் ஆய்வு செய்தார்.
அணிவகுப்பு நடத்தும் அதிகாரியாக வைஸ் அட்மிரல் சஞ்சய் வத்சயன் இருந்தார். அனைத்து பிரிவுகளைச் சேர்ந்த அதிகாரிகள் இதில் கலந்து கொண்டனர். விழாவின் போது கொவிட் விதிமுறைகள் பின்பற்றப்பட்டன.
காஷ்மீரில் இரண்டு பயங்கரவாதிகளை ஒழித்து துணிச்சலை வெளிப்படுத்தியதற்காக நவீன் குமாருக்கு நவ சேனா பதக்கம் வழங்கப்பட்டது. இருபத்தி ஒன்பது ஆண்டுகளுக்கும் மேலாக கடற்படைக்கு ஆற்றிய ஒட்டுமொத்தப் பங்களிப்பை அங்கீகரிக்கும் வகையில் ராகுல் விலாஸ் கோகலேவுக்கு நவ சேனா பதக்கம் வழங்கப்பட்டது. திறம்பட பங்காற்றிய இதர வீரர்களுக்கும் பதக்கங்கள் வழங்கப்பட்டன.
அணிவகுப்பில் பங்கேற்ற வீரர்களிடம் உரையாற்றிய தளபதி, வீரர்கள் மற்றும் அவர்களது குடும்பத்தினருக்கு குடியரசு தின வாழ்த்துகளைத் தெரிவித்தார். குடியரசு தினத்தின் முக்கியத்துவத்தை வலியுறுத்திய அவர், நமது அடிப்படை உரிமைகளைப் பற்றி நன்கு அறிந்திருந்தாலும், அரசியலமைப்பில் கூறப்பட்டுள்ள அடிப்படைக் கடமைகளை அறிந்து கடைப்பிடிப்பதும் முக்கியமானது என்பதை எடுத்துரைத்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1792794
பழங்குடியினர் நலத்துறை அமைச்சகம்
நாடு 72-வது அரசியலமைப்பு தினத்தைக் கொண்டாடும் வேளையில், பழங்குடியினர் நலனில் சிறப்புக் கவனம் செலுத்தப்படுகிறது
பழங்குடியின மக்கள், தேசிய நீரோட்டத்தில் இணைய ஏதுவாக, பல்வேறு அம்சங்களிலும் பழங்குடியினரின் நலன்கள் மற்றும் உரிமைகளைப் பாதுகாத்து, ஊக்குவிக்க, அரசியலமைப்பில் பல்வேறு ஏற்பாடுகள் செய்யப்பட்டுள்ளன. நாடு தனது 75-வது சுதந்திர தினப் பெருவிழாவைக் கொண்டாடும் வேளையில், பழங்குடியின மக்களின் நலனுக்காக அரசியலமைப்பில் இடம்பெற்றுள்ள அம்சங்களை நடைமுறைப்படுத்துவதில் சிறப்புக் கவனம் செலுத்தப்படுகிறது.
சமுதாயத்தின் நலிந்த பிரிவினர், குறிப்பாக ஷெட்யூல்டு வகுப்பினர் மற்றும் பழங்குடியினரின் கல்வி மற்றும் பொருளாதார நலன்களில், அரசு சிறப்புக் கவனம் செலுத்தி ஊக்குவிப்பதுடன், சமூக அநீதி மற்றும் அனைத்து வகையான சுரண்டல்களிலிருந்தும் பாதுகாக்க வேண்டுமென, அரசியல் சட்டப் பிரிவு 46-ல் தெரிவிக்கப்பட்டுள்ளது.
அரசியல் சட்டப்பிரிவு 15-ல் கல்வி நிலையங்களில் இட ஒதுக்கீடு வழங்க வகை செய்யப்பட்டிருப்பதோடு, வேலைவாய்ப்பில் இடஒதுக்கீடு வழங்க சட்டப்பிரிவுகள் 16, 16 மற்றும் 16-ல் வகை செய்யப்பட்டுள்ளது.
அரசியல் சட்டப்பிரிவு 23-ன்படி, பழங்குடியினத்தவரை ஆட்கடத்தல், பிச்சையெடுக்க வைத்தல் மற்றும் கொத்தடிமைத் தொழிலாளர்களாக நடத்துவது தடை செய்யப்பட்டுள்ளது. இதன் அடிப்படையில், கொத்தடிமைத் தொழிலாளர் முறைச் சட்டம், 1976-ல் நாடாளுமன்றத்தால் நிறைவேற்றப்பட்டது. அதேபோன்று, 14 வயதிற்குக் குறைவான சிறார்களை, எந்தத் தொழிற்சாலைகள் அல்லது சுரங்கங்கள் அல்லது ஆபத்தான் நடவடிக்கைகளில் ஈடுபடுத்துவதை, அரசியல் சட்டப்பிரிவு 24 தடை செய்திருப்பது, பழங்குடியினர் நலனில் குறிப்பிடத்தக்கதாகும்.
பஞ்சாயத்து அமைப்புகளில் பழங்குடியினருக்கு இட ஒதுக்கீடு வழங்க, பிரிவு 243D-ல் வகை செய்யப்பட்டுள்ளது.
மக்களவையில் பழங்குடியினருக்கு இட ஒதுக்கீடு வழங்க, பிரிவு 330-ல் வகை செய்யப்பட்டுள்ளது.
மாநில சட்டப்பேரவைகளில் பழங்குடியினருக்கு இட ஒதுக்கீடு வழங்க, பிரிவு 332-ல் வகை செய்யப்பட்டுள்ளது.
அரசியலமைப்பின் ஐந்து மற்றும் ஆறாவது அட்டவணைகளில் இடம்பெற்றுள்ள அம்சங்களுக்கேற்ப, பிரிவு 244-ல் குறிப்பிட்ட சில பாதுகாப்பு ஏற்பாடுகள் செய்யப்பட்டுள்ளன.
வனப்பகுதிகளில் வசிப்போரின் உரிமைகளைப் பாதுகாக்கும் வகையில், பழங்குடியினர் மற்றும் இதர பாரம்பரிய வனப்பகுதியில் வசிப்போர்  சட்டம், 2006 இயற்றப்பட்டது. பல தலைமுறைகளாக வனப்பகுதிகளில் வசித்து வந்தாலும், பழங்குடியின மக்களின் பதிவு செய்யப்படாத உரிமைகள், மத்திய பழங்குடியினர் நல அமைச்சகத்தால் நிர்வகிக்கப்படும் வனப்பகுதி முறைப்படுத்தும் சட்டம், 2006 -ல் அங்கீகரிக்கப்பட்டுள்ளது.
பிரதமர் அலுவலகம்
2022 பிப்ரவரி 27-ல் ஒளிபரப்பாகவுள்ள மன் கி பாத் நிகழ்ச்சிக்கு கருத்துக்களை தெரிவிக்குமாறு மக்களுக்கு பிரதமர் அழைப்பு
2022 பிப்ரவரி மாதம் 27-ந்தேதி ஒளிபரப்பாகவுள்ள மனதின் குரல் நிகழ்ச்சிக்கு ஆலோசனைகளையும், கருத்துக்களையும் வழங்குமாறு மக்களுக்கு பிரதமர் திரு நரேந்திர மோடி அழைப்பு விடுத்துள்ளார்.
இதுகுறித்து பிரதமர் வெளியிட்டுள்ள டுவிட்டர் பதிவில் கூறியிருப்பதாவது;
‘’ இந்த மாதம் மனதின் குரல் நிகழ்ச்சி 27-ந்தேதி ஒளிபரப்பாகவுள்ளது. எப்போதும் போல, அதற்கு உங்களது ஆலோசனைகளைப் பெறுவதற்கு ஆவலாக உள்ளேன். மைகவ், நமோ செயலியில் எழுதுங்கள் அல்லது 1800-11-7800 என்ற எண்ணில் அழைத்து உங்கள் செய்தியை பதிவு செய்யுங்கள்.’’
பழங்குடியினர் நலத்துறை அமைச்சகம்
ஊட்டச்சத்து மாதத்தின் ஒரு பகுதியாக அரசு சாரா தொண்டு நிறுவனங்களுக்கான பயிலரங்கை பழங்குடியினர் விவகாரங்கள் அமைச்சகம் மற்றும் எய்ம்ஸ் இணைந்து நடத்தின
ஊட்டச்சத்து மாத நடவடிக்கைகளின் ஒரு பகுதியாக, அரசு சாரா தொண்டு நிறுவனங்களுக்கான ஊட்டச்சத்து மற்றும் சுகாதாரம் குறித்த பயிலரங்கு ஒன்றை 2021 செப்டம்பர் 9 அன்று பழங்குடியினர் விவகாரங்கள் அமைச்சகம் நடத்தியது.
‘பெண்களின் ஆரோக்கியம்- நாட்டுக்கே ஒளி’  எனும் இயக்கத்தில் அமைச்சகத்துடன் நெருங்கி பணியாற்றும் அமைப்புகளுக்காக நடத்தப்பட்ட இந்த பயிலரங்கில், பழங்குடியினர் பகுதிகளில் பணியாற்றும் 70-க்கும் மேற்பட்ட அரசு சாரா தொண்டு நிறுவனங்கள் பங்கேற்றன.
நிகழ்ச்சியில் பேசிய புதுதில்லி எய்ம்ஸின் மூத்த உணவுமுறை நிபுணர் திருமிகு அனுஜா அகர்வாலா, கர்ப்ப காலம், பாலூட்டும் காலம் மற்றும் அதையும் தாண்டி தேவைப்படும் முறையான ஊட்டச்சத்துக்கான தேவை குறித்து விளக்கினார்.
புதுதில்லி எய்ம்ஸின் மூத்த உணவுமுறை நிபுணர் திருமிகு ரிச்சா ஜெய்ஸ்வால், இருதய ஆரோக்கியத்திற்கு தேவையான ஊட்டச்சத்து குறித்து பேசினார். வயது வாரியாக தேவைப்படும் ஊட்டச்சத்து குறித்த வரைபடம் தொண்டு நிறுவனங்களோடு பகிரப்பட்டது.
அமைச்சகத்தின் பழங்குடியினர் சுகாதார பிரிவு இந்த நிகழ்ச்சிக்கு ஏற்பாடு செய்திருந்தது. அமைச்சகத்தின் இணை செயலாளர் டாக்டர் நவல்ஜித் கபூர், பழங்குடியினர் சுகாதார ஆலோசகர் திருமிகு வினிதா ஸ்ரீவத்சவா ஆகியோர், பழங்குடியினரின் ஆரோக்கியத்தை மேம்படுத்துவதற்காக அமைச்சகத்தின் பல்வேறு நடவடிக்கைகள் குறித்து எடுத்துரைத்தனர்.
மகளிர் மற்றும் குழந்தைகள் நல அமைச்சகத்துடன் இணைந்து ஊட்டச்சத்து மாதத்தின் போது பல்வேறு நடவடிக்கைகளை மேற்கொள்ள அமைச்சகம் திட்டமிட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1753829
------
(Visitor Counter : 189